CELEX: 52020PC0179
Language: ro
Date: 2020-04-29
Title: Propunere de DIRECTIVĂ A PARLAMENTULUI EUROPEAN ŞI A CONSILIULUI de modificare a Directivei (UE) 2016/797 și a Directivei (UE) 2016/798 în ceea ce privește prelungirea perioadei lor de transpunere

COMISIA EUROPEANĂ
            Bruxelles, 29.4.2020
            COM(2020) 179 final
            2020/0071(COD)
            Propunere de
            DIRECTIVĂ A PARLAMENTULUI EUROPEAN ŞI A CONSILIULUI
            de modificare a Directivei (UE) 2016/797 și a Directivei (UE) 2016/798 în ceea ce privește prelungirea perioadei lor de transpunere
            (Text cu relevanță pentru SEE)
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               Propunerea face parte din măsurile de urgență adoptate de Comisie ca urmare a situației extraordinare cauzate de epidemia de COVID-19. 
            
            
               În mod neobișnuit, Directiva (UE) 2016/797 și Directiva (UE) 2016/798 din cadrul pilonului tehnic al celui de al 4-lea pachet feroviar a oferit statelor membre opțiunea a două termene de transpunere
                  1
                – 16 iunie 2019 sau, după notificarea Comisiei și a Agenției Uniunii Europene pentru Căile Ferate, 16 iunie 2020. Numai 8 state membre au transpus ambele directive în 2019 (BG, FI, FR, GR, IT, NL, RO, SI). 
            
            
               În contextul pandemiei de COVID-19, majoritatea celorlalte 17 state membre au solicitat amânarea transpunerii, susținând că nu vor putea finaliza legislația necesară înainte de 16 iunie 2020. 
            
            
               Date fiind aceste circumstanțe extraordinare, este foarte de înțeles că se poate ca transpunerea finală să fie imposibilă înainte de 16 iunie 2020. Este esențial să se asigure claritate și securitate juridică, în special pentru industria feroviară și pentru întreprinderile care sunt principalii beneficiari ai celui de al patrulea pachet feroviar. Pandemia de COVID-19 a izbucnit în etapa finală de adoptare a măsurilor naționale de transpunere. Statele membre ar trebui să fie în continuare în măsură să finalizeze procesul în decursul unei perioade suplimentare de trei luni. Prin urmare, Comisia consideră că o amânare cu trei luni este rezonabilă.
            
            
               O serie de acte de punere în aplicare și de acte delegate au fost adoptate în conformitate cu Directiva (UE) 2016/797 și cu Directiva (UE) 2016/798. Dat fiind termenul dublu de transpunere, în acestea au fost introduse dispoziții tranzitorii și date de intrare în vigoare corespunzătoare. Comisia va propune o serie de modificări ale actelor de punere în aplicare pentru a le alinia la prelungirea termenelor de transpunere în urma adoptării directivei propuse. Pentru actele delegate relevante
                  2
               , procedura existentă prevăzută la articolul 6 din Directiva (UE) 2016/798 nu ar permite o aliniere la prelungirea termenelor de transpunere în timp util. Prin urmare, propunerea prevede un temei juridic și o procedură simplificată pentru o astfel de aliniere ulterioară. Acest lucru va asigura un cadru juridic coerent și o implementare coerentă a pilonului tehnic al celui de al patrulea pachet feroviar.
            
            
               Aceasta nu este o inițiativă în cadrul Programului privind o reglementare adecvată și funcțională (REFIT).
            
            
               •Coerența cu dispozițiile existente în domeniul de politică vizat
            
            
               
                  Propunerile sunt în concordanță cu măsurile de urgență generale pe care le ia Comisia pentru a atenua și a depăși efectele negative ale pandemiei de COVID-19. 
               
               
                  Este esențial ca aceste măsuri să fie adoptate, pentru a se asigura continuitatea transportului de mărfuri și de persoane.
               
            
            
               •Coerența cu alte domenii de politică ale Uniunii
            
            
               Funcționarea eficace a pieței interne a transportului feroviar, libera circulație a mărfurilor, a pasagerilor și a personalului esențial și serviciile conexe depind de performanța economică a întreprinderilor feroviare, a administratorilor de infrastructură și a industriei feroviare, precum și de un cadru juridic și administrativ funcțional. Consecințele economice negative ale actualei pandemii de COVID-19 ar putea pune în pericol soliditatea financiară a întreprinderilor feroviare și a administratorilor de infrastructură și ar putea avea efecte negative grave asupra sistemului de transport și asupra economiei în ansamblu. 
            
            
               Comisia a dezvoltat conceptul de 
               
                  „culoare verzi”
               
                pentru a menține frontierele deschise pentru transportul de marfă și pentru a reduce întârzierile în trafic. Au fost emise orientări privind drepturile pasagerilor, care vor fi actualizate în continuare pentru a aborda evoluțiile ulterioare ale situației generale.
            
            
               Modificarea directivelor are drept scop abordarea principalelor motive de îngrijorare actuale ale statelor membre, ale întreprinderilor feroviare, ale administratorilor de infrastructură și ale industriei feroviare și, prin urmare, este extrem de importantă. 
            
            
               2.TEMEIUL JURIDIC, SUBSIDIARITATEA ȘI PROPORȚIONALITATEA
            
            
               •Temeiul juridic
            
            
               Prezenta inițiativă se întemeiază pe articolul 91 alineatul (1) din Tratatul privind funcționarea Uniunii Europene. 
            
         
         
            
               •Subsidiaritatea (în cazul competenței neexclusive) 
            
            
               Obiectivul propunerii nu poate fi realizat în mod satisfăcător de către statele membre, deoarece acestea trebuie să se conformeze măsurilor de transpunere stabilite în directive și nu le pot modifica în mod unilateral. Acest obiectiv poate fi îndeplinit numai printr-o modificare de către colegiuitor a directivelor înseși.
            
            
               •Proporționalitatea
            
            
               Propunerea este proporțională cu problemele create de actuala criză și nu depășește ceea ce este necesar pentru îndeplinirea obiectivului de atenuare a impactului actualei pandemii de COVID-19 în scopul transpunerii directivelor.
            
            
               •Alegerea instrumentului
            
            
               Pentru îndeplinirea obiectivului său, instrumentul juridic trebuie să aibă aceeași formă ca cea care urmează să fie modificată. Principalul scop al propunerii este de a modifica termenul de transpunere în conformitate cu solicitarea statelor membre. 
            
            
               3.REZULTATELE EVALUĂRILOR EX-POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               •Evaluări ex-post/verificarea adecvării legislației existente
            
            
               Aceasta este o măsură urgentă determinată de izbucnirea și răspândirea bruscă și imprevizibilă a virusului care cauzează COVID-19. Din acest motiv, măsura nu este relevantă pentru programul privind o reglementare adecvată și nu s-a efectuat o evaluare ex post.
            
            
               •Consultarea părților interesate
            
            
               Ținând cont de caracterul urgent al acestei chestiuni, nu au putut fi organizate consultări oficiale cu părțile interesate. Cu toate acestea, atât autoritățile statelor membre, cât și părțile interesate au solicitat Comisiei să adopte o propunere de măsuri adecvate în contextul directivelor.
            
            
               •Obținerea și utilizarea expertizei
            
            
               După cum s-a explicat, nu a fost posibilă o colectare adecvată a expertizei, din cauza caracterului urgent al situației. Măsurile de urgență ale Comisiei sunt adoptate pe baza dovezilor științifice privind evoluția circumstanțelor epidemiologice.
            
            
               •Evaluarea impactului
            
            
               Ținând cont de caracterul urgent al situației, nu a putut fi efectuată o evaluare a impactului. 
            
            
               •Adecvarea reglementărilor și simplificarea
            
            
               
                  Nu se aplică.
               
            
            
               •Drepturi fundamentale
            
            
               
                  Niciun impact asupra drepturilor fundamentale.
               
            
            
               4.IMPLICAȚIILE BUGETARE
            
         
         
            
               
                  Nu se aplică.
               
            
            
               5.ALTE ELEMENTE
            
            
               •Planuri de punere în aplicare și măsuri de monitorizare, de evaluare și de raportare
            
            
               
                  Pentru a asigura punerea în aplicare corespunzătoare a măsurii propuse, care are, de asemenea, un impact direct asupra clarității juridice pentru sectorul feroviar, Comisia propune introducerea unei clauze de notificare pentru statele membre care optează să prelungească termenul de transpunere până la 16 septembrie 2020.
               
            
            
               •Documente explicative (în cazul directivelor)
            
            
               
                  Nu se aplică.
               
            
            
               2020/0071 (COD)
            
            
               Propunere de
            
            
               DIRECTIVĂ A PARLAMENTULUI EUROPEAN ŞI A CONSILIULUI
            
            
               de modificare a Directivei (UE) 2016/797 și a Directivei (UE) 2016/798 în ceea ce privește prelungirea perioadei lor de transpunere
            
            
               (Text cu relevanță pentru SEE)
            
            
               PARLAMENTUL EUROPEAN ŞI CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 91 alineatul (1),
            
            
               având în vedere propunerea Comisiei Europene,
            
            
               după transmiterea proiectului de act legislativ către parlamentele naționale,
            
            
               având în vedere avizul Comitetului Economic și Social European
                  3
               , 
            
            
               având în vedere avizul Comitetului Regiunilor
                  4
               , 
            
            
               hotărând în conformitate cu procedura legislativă ordinară,
            
            
               întrucât:
            
            
               (1)În conformitate cu articolul 57 alineatul (1) din Directiva (UE) 2016/797 a Parlamentului European și a Consiliului
                  5
                și cu articolul 33 alineatul (1) din Directiva (UE) 2016/798 a Parlamentului European și a Consiliului
                  6
               , statele membre ar fi trebuit să introducă actele cu putere de lege și actele administrative necesare pentru a se conforma dispozițiilor relevante ale directivelor până la 16 iunie 2019. Cu toate acestea, în temeiul articolului 57 alineatul (2) din Directiva (UE) 2016/797 și al articolului 33 alineatul (2) din Directiva (UE) 2016/798, statele membre aveau posibilitatea de a prelungi perioada de transpunere cu un an.
            
         
         
            
               (2)Șaptesprezece state membre au notificat Comisiei și Agenției Uniunii Europene pentru Căile Ferate („agenția”) prelungirea termenului de transpunere a Directivelor (UE) 2016/797 și (UE) 2016/798 până la 16 iunie 2020.
            
            
               (3)Din cauza situației extraordinare și imprevizibile cauzate de pandemia de COVID-19, unele dintre aceste state membre se confruntă cu dificultăți în a finaliza lucrările legislative în termenul de transpunere dat și, prin urmare, riscă să nu poată respecta acest termen. O asemenea nerespectare ar putea crea insecuritate juridică pentru industria feroviară, pentru autoritățile naționale și pentru agenție în ceea ce privește legislația care se aplică siguranței și interoperabilității feroviare. Incapacitatea anumitor state membre de a transpune directivele din cauza pandemiei de COVID-19 are consecințe negative asupra sectorului feroviar. 
            
            
               (4)Este esențial să se asigure claritate și securitate juridică pentru industria feroviară, permițând, acolo unde este cazul, ca statele membre să aplice în continuare, începând de la 16 iunie 2020 și pentru o perioadă limitată de timp, Directiva 2004/49/CE a Parlamentului European și a Consiliului
                  7
                și Directiva 2008/57/CE a Parlamentului European și a Consiliului
                  8
               . 
            
            
               (5)Întrucât pandemia de COVID-19 a izbucnit în etapa finală de adoptare a măsurilor naționale de transpunere, statelor membre trebuie să li se acorde o perioadă suplimentară de trei luni pentru finalizarea procesului de transpunere. 
            
            
               (6)Termenele de transpunere a Directivelor (UE) 2016/797 și (UE) 2016/798 trebuie prelungite cu trei luni, până la 16 septembrie 2020. Datele de abrogare a Directivei 2004/49/CE și a Directivei 2008/57/CE, stabilite la articolul 58 din Directiva (UE) 2016/797 și, respectiv, la articolul 34 din Directiva (UE) 2016/798, trebuie modificate în consecință.
            
            
               (7)În baza Directivei (UE) 2016/798 au fost adoptate o serie de acte delegate care reflectă termenele anterioare de transpunere. Aceste acte trebuie aliniate la noul termen de transpunere în situația actuală. Trebuie prevăzută o procedură simplificată în cazul în care, din motive imperioase de urgență, este necesară modificarea unui act delegat. 
            
            
               (8)Directivele (UE) 2016/797 și (UE) 2016/798 trebuie modificate în consecință.
            
            
               (9)Pentru a se asigura aplicarea cu promptitudine a măsurilor prevăzute de prezenta directivă, aceasta trebuie să intre în vigoare în ziua următoare datei publicării în Jurnalul Oficial al Uniunii Europene,
            
            
               ADOPTĂ PREZENTA DIRECTIVĂ:
            
            
               Articolul 1
            
            
               Directiva (UE) 2016/797 se modifică după cum urmează:
            
            
               (1)La articolul 57, se introduce următorul alineat (2a):
            
            
               „(2a) Statele membre care au prelungit perioada de transpunere în conformitate cu alineatul (2) pot prelungi în mod suplimentar această perioadă până la [16 septembrie 2020]. Măsurile lor de transpunere se aplică de la data respectivă. Statele membre în cauză notifică agenției și Comisiei acest lucru în termen de cel târziu o zi de la intrarea în vigoare a Directivei (UE) 2020/....”.
            
            
               (2)La articolul 58 primul paragraf, 
            
            
               „16 iunie 2020” se înlocuiește cu „16 septembrie 2020”.
            
            
               Articolul 2
            
            
               Directiva (UE) 2016/798 se modifică după cum urmează:
            
            
               (1)Se introduce următorul articol 6a:
            
            
               „Articolul 6a
            
            
               Alinierea MCS-urilor la termenele limită revizuite
            
         
         
            
               Comisia este împuternicită să adopte acte delegate adoptate în conformitate cu articolul 27 alineatul (7) pentru a alinia datele de aplicare ale actelor delegate adoptate în temeiul articolului 6 alineatul (6) la termenul de transpunere prevăzut la articolul 33 alineatul (2a).”.
            
            
               (2)La articolul 27, se adaugă următorul alineat (7):
            
            
               „(7) Prin derogare de la alineatele (1)-(6), Comisiei i se conferă competența de a adopta acte delegate în temeiul articolului 6a începând de la [data intrării în vigoare a Directivei (UE) 2020/...] și până la [16 septembrie 2020]. Se aplică procedura prevăzută la articolul 27a. ”.
            
            
               (3)La articolul 27, se adaugă următorul alineat (8):
            
            
               „(8) Prin derogare de la alineatele (2)-(6) și fără a aduce atingere alineatului (7), în cazul în care acest lucru este necesar din motive imperioase de urgență, actelor delegate adoptate în temeiul prezentului articol li se aplică procedura prevăzută la articolul 27a.”.
            
            
               (4)Se introduce următorul articol 27a:
            
            
               „Articolul 27a
            
            
               Procedura de urgență 
            
            
               (1)Actele delegate adoptate în temeiul prezentului articol intră imediat în vigoare și se aplică atât timp cât nu se formulează nicio obiecție în conformitate cu alineatul (3). 
            
            
               (2)De îndată ce adoptă un act delegat în temeiul prezentului articol, Comisia îl notifică simultan Parlamentului European și Consiliului și precizează motivele pentru care s-a folosit procedura de urgență. 
            
            
               (3)Atât Parlamentul European, cât și Consiliul pot formula obiecții cu privire la un act delegat în conformitate cu procedura menționată la articolul 27 alineatul (6). Într-un astfel de caz, Comisia abrogă actul imediat ce Parlamentul European sau Consiliul își notifică decizia de a formula obiecții.”.
            
            
               (5)La articolul 33, se introduce următorul alineat (2a):
            
            
               „(2a)Statele membre care au prelungit perioada de transpunere în conformitate cu alineatul (2) pot prelungi în mod suplimentar această perioadă până la [16 septembrie 2020]. Măsurile lor de transpunere se aplică de la data respectivă. Statele membre în cauză notifică agenției și Comisiei acest lucru în termen de cel târziu o zi de la intrarea în vigoare a Directivei (UE) 2020/.... ”.
            
            
               (6)La articolul 34 primul paragraf, 
            
            
               „16 iunie 2020” se înlocuiește cu „16 septembrie 2020”.
            
            
               Articolul 3
            
            
               Prezenta directivă intră în vigoare în ziua următoare datei publicării în Jurnalul Oficial al Uniunii Europene.
            
            
               Articolul 4
            
            
               Prezenta directivă se adresează statelor membre.
            
            
               Adoptată la Bruxelles,
            
         
         
            
               
                  Pentru Parlamentul European
                        
                        
                        Pentru Consiliu
               
               
                  Președintele
                        
                        
                        Președintele
               
            
         
         
            
                  
                     (1)
                  
                        Articolul 57 din Directiva (UE) 2016/797 privind interoperabilitatea sistemului feroviar în Uniunea Europeană și articolul 33 din Directiva (UE) 2016/798 privind siguranța feroviară.
               
               
                  
                     (2)
                  
                        Regulamentul delegat (UE) 2018/761 al Comisiei din 16 februarie 2018 de stabilire a metodelor comune de siguranță pentru supravegherea de către autoritățile naționale de siguranță după eliberarea unui certificat unic de siguranță sau a unei autorizații de siguranță în conformitate cu Directiva (UE) 2016/798 a Parlamentului European și a Consiliului și de abrogare a Regulamentului (UE) nr. 1077/2012 al Comisiei (JO L 129, 25.5.2018, p. 16).Regulamentul delegat (UE) 2018/762 al Comisiei din 8 martie 2018 de stabilire a unor metode comune de siguranță privind cerințele sistemului de management al siguranței, în temeiul Directivei (UE) 2016/798 a Parlamentului European și a Consiliului, și de abrogare a Regulamentelor (UE) nr. 1158/2010 și (UE) nr. 1169/2010 ale Comisiei (JO L 129, 25.5.2018, p. 26).
               
               
                  
                     (3)
                  
                        JO C , , p. .
               
               
                  
                     (4)
                  
                        JO C , , p. .
               
               
                  
                     (5)
                  
                        Directiva (UE) 2016/797 a Parlamentului European și a Consiliului din 11 mai 2016 privind interoperabilitatea sistemului feroviar în Uniunea Europeană (reformare) (JO L 138, 26.5.2016, p. 44).
               
               
                  
                     (6)
                  
                        Directiva (UE) 2016/798 a Parlamentului European și a Consiliului din 11 mai 2016 privind siguranța feroviară (reformare) (JO L 138, 26.5.2016, p. 102).
               
               
                  
                     (7)
                  
                        Directiva 2004/49/CE a Parlamentului European și a Consiliului din 29 aprilie 2004 privind siguranța căilor ferate comunitare și de modificare a Directivei 95/18/CE a Consiliului privind acordarea de licențe întreprinderilor feroviare și a Directivei 2001/14/CE privind repartizarea capacităților de infrastructură feroviară și perceperea de tarife pentru utilizarea infrastructurii feroviare și certificarea siguranței (Directiva privind siguranța feroviară) (JO L 164, 30.4.2004, p. 44).
               
               
                  
                     (8)
                  
                        Directiva 2008/57/CE a Parlamentului European și a Consiliului din 17 iunie 2008 privind interoperabilitatea sistemului feroviar în Comunitate (JO L 191, 18.7.2008, p. 1).